钦定古今图书集成/明伦汇编/氏族典/第625卷 > 拓跋英
## 钦定古今图书集成/明伦汇编/氏族典/第625卷 > 拓跋英

按《魏书南安王传》：“南安王桢子英，字虎儿，性识聪敏，
博闻彊记，便弓马，解吹笛，微晓医术。高祖时为平北
将军、武川镇都大将、假魏公。未几，迁都督梁益宁三
州诸军事、安南将军、领护西戎校尉、仇池镇都大将、
梁州刺史。高祖南伐，为梁汉别道都将。后大驾临锺
离，诏英率众备寇境上。英以大驾亲动，势倾东南，汉
中有可乘之会。”表求进讨，高祖许之。萧鸾将萧懿遣
将交战，攻围九十馀日，战无不克，被敕班师。以功迁
安南大将军，赐爵广武伯。在仇池六载，甚有威惠之
称。父忧解任。高祖讨汉阳，起英为左卫将军，加前将
军，寻迁大宗正，又转尚书，仍本将军，镇荆州。萧宝卷
将陈显达等寇荆州，英连战失利。车驾至南阳，免英
官爵。世宗即位，行徐州，还复尚书、广武伯。萧宝卷遣
将军陈伯之寇淮南，司徒彭城王勰镇寿春，以英为
镇南将军，率众讨之。英未至，贼已引退。勰还，诏英行
扬州。后以军功拜吏部尚书。以前后军功，进爵常山
侯。寻诏英使持节、假镇南将军、都督《征义阳》诸军事，
率众南讨，大有战功。世宗大悦，改封中山王。萧衍遣
将军寇肥梁，诏英使持节，加散骑常侍、征南将军、都
督扬徐二道诸军事，率众十万讨之，所在皆以便宜
从事。击破阴陵，斩衍将二十五人，及掳首五千馀级。
又频破贼军于梁城，斩其支将四十二人。英于锺离
城随水狭处营造浮桥，至四月，水盛破桥，英及诸将
狼狈奔走，士众没者十有五六。有司奏英经算失图，
案劾处死，诏恕死为民。后京兆王愉反，英复王封，除
使持节、假征东将军、都督冀州诸军事。英未发而冀
州已平。时郢州治中督荣祖潜引萧衍军，以义阳应
之，三关之戍并据城降衍。诏英使持节、都督南征诸
军事。英击擒其大将六人，支将二十人。还朝，除尚书
仆射。永平三年薨，谥曰《献武王》。